Hver gang jeg henvender mig til Nordea er det som at henvende sig til en robot.
Som udgangspunkt kan den slet ikke svare på noget som helst, uden man indleverer lønsedler, årsopgørelse, skatteoplysninger, budget og forskudsregistrering.

Jeg tror det er lige ved, hvis jeg skriver og spørger hvad klokken er, så bliver jeg afkrævet nævnte dokumenter inden de kan svare.

For nylig valgte jeg at spørge på et billån op til 100.000,- med 20% udbetaling, en lille sag der ikke burde være noget i, slet ikke når man tænker på, at en autoforhandler formidler billån på 20 min.

Da jeg er selvstændig passer jeg ikke ind i deres firkantede kasser og dette kommer sig til udtryk når robotten (såkaldt rådgiver) besvarer en mail jeg har sendt, hvori jeg beskriver at jeg er gået ind i et andet fag hvor jeg skal køre meget og derfor har behov for at udskifte min bil som er 14 år gammel og har kørt over 400.000km.

I svaret er der ikke taget hensyn til noget som helst og det er tydeligt at se, at robotten ikke engang har læst hele brevet, for i dette brev fremgår det at jeg er selvstændig, men alligevel beder man om lønsedler???

Tillige har jeg alle konti hos Nordea, OGSÅ min forretningskonto!!

Så hvis robotten ellers havde gjort hvad den reelt bliver betalt for, så havde den kigget på mine konti, først og fremmest for at se om der er overtræk el. lign., dernæst havde den opdaget at jeg er selvstændig erhvervsdrivende og at der ikke figurerer A-indtægt på min nem-konto, hvorved den burde kunne regne ud, at jeg lever af min egen enkeltmands virksomhed.

I min mail spørger jeg tillige efter rådgivning, for jeg skriver at jeg har et privatlån som jeg skylder 25k på og at jeg ikke ved hvad der bedst kan svare sig, altså om jeg skal indfri privatlånet og optage et billån uden udbetaling eller om jeg skal bibeholde privatlånet og lægge 20-25% i udbetaling på billånet eller....og jeg slutter med "Hvad kan Nordea anbefale?"

Men næ nej, robotten har kun læst et ord: "Billån" og derefter sender den en standardskrivelse ud med ordlyden "Tak for din henvendelse ang. billån, vi skal bruge flg. for at viderebehandle din sag" og her kommer så opremsningen fra starten af denne anmeldelse.

Altså ingen personlig betjening, ingen rådgivning og ikke noget menneske der læser hvad man skriver.

Jeg vil indrømme, at jeg føler mig til grin når jeg sidder og gør så meget ud af, at beskrive alle forhold, have orden i tingene og i det hele taget bruge så meget energi på det hele, når det eneste jeg får, bare er en standardskrivelse fra en robot.

De kunne så gu da i det mindste skrive i netbanken: "Bemærk at vi ikke læser hvad du skriver, men derimod benytter en bot som registrerer nøgleord i din mail og derefter sender dig et standardsvar" - ja det ville nok få nogle kunder til at vende det hvide ud af øjnene, men det havde da i det mindste været ærlig snak.

Alternativt kunne de jo egentlig bare havde det sådan, at siden på netbanken hvor man henvender sig til dem, den kun består af 5 felter, et  til hver fil du skal uploade, for det er jo det eneste de går op i, alt hvad du kan fortælle dem rager dem tydeligvis temmelig langsomt.

Jeg sendte ansøgningen d. 23/10 og afventer her d. 09/11 stadig det svar på min som de har skrevet vil være ca. 7 dage undervejs og dette til trods for, at vores personlige husstandsbudget viser et månedligt overskud på ca. 17.000,- efter alle faste udgifter, så iflg. Nordeas tommelfingerregel om, at der skal være 5k pr voksen og 3k per barn er rigeligt opfyldt da vi er 2 voksne og et barn her.


Dette indlæg er redigeret fra 5 stjerner til 2 stjerner pga den elendige udvikling der er sket hos Nordea gennem de seneste 2 år.

Tidligere fik jeg altid en god og hurtig betjening, der blev lyttet til hvad jeg sagde og der var rigtige mennesker som svarede på de skriftlige henvendelser man indgav via sin netbank, men dette er lavet om og de går ikke længere op i kundeservice.

Antageligt fordi de kan, eftersom der (af uransagelige grunde) stadig er "krise" i Danmark, så de ved at folk har svært ved at skifte bankforbindelse såfremt der blot er en smule gæld el. lign.